Document ID: 31994L0035

Euroopa Parlamendi ja nõukogu direktiiv 94/35/EÜ,
30. juuni 1994,
toiduainetes kasutatavate magusainete kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 100a,
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [1] eelkõige selle artikli 3 lõiget 2,
võttes arvesse komisjoni ettepanekut, [2]
võttes arvesse majandus- ja sotsiaalkomitee arvamust, [3]
olles nõu pidanud toidu teaduskomiteega,
toimides asutamislepingu artiklis 189b sätestatud korras [4]
ning arvestades, et:
magusaineid ja nende kasutustingimusi käsitlevate siseriiklike õigusaktide erinevused takistavad toiduainete vaba liikumist; see olukord võib tekitada ebaausat konkurentsi;
magusaineid ja nende kasutustingimusi käsitlevate eeskirjade väljatöötamise alus peaks olema vajadus tarbijat kaitsta ja teavitada;
viimast teadus- ja tehnoloogiainfot arvesse võttes võib neid aineid lubada ainult teatavates toiduainetes ja teatavate kasutustingimuste puhul;
käesolev direktiiv ei mõjuta neid eeskirju, mis on seotud käsitletavate ainete muude funktsioonidega peale magustamise;
magusainete kasutamine suhkru asemel on õigustatud vähendatud energiasisaldusega ja kaariest mittetekitavate toiduainete ning dieettoodete tootmisel ning selliste toiduainete valmistamisel, millele säilimisaja pikendamiseks ei ole lisatud suhkrut,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv, mis moodustab ühe osa ülddirektiivist direktiivi 89/107/EMÜ artikli 3 tähenduses.
2. Käesolevat direktiivi kohaldatakse lisaainete (edaspidi "magusained") suhtes, mida kasutatakse:
- toiduainetele magusa maitse andmiseks,
- lauamagusainetena.
3. Käesolevas direktiivis kasutatakse lisa III veerus mõisteid "suhkrulisandita" ja "vähendatud energiasisaldusega" järgmises tähenduses:
- "suhkrulisandita": ei sisalda mono- või disahhariide ega muid magustamisomaduste tõttu kasutatavaid toiduaineid,
- "vähendatud energiasisaldusega": algupärase toiduaine või samalaadse tootega võrreldes vähemalt 30 % võrra vähendatud energiasisaldusega.
4. Käesolevat direktiivi ei kohaldata magustamisomadustega toiduainete suhtes.
Artikkel 2
1. Ainult lisas loetletud magusaineid võib viia turule, et neid:
- müüa lõpptarbijale,
või
- kasutada toiduainete tootmisel.
2. Lõike 1 teises taandes nimetatud magusaineid võib kasutada ainult lisas loetletud toiduainete tootmisel kõnealuses lisas täpsustatud tingimuste kohaselt.
3. Kui ei ole sätestatud teisiti, ei tohi magusaineid kasutada toiduainetes, mis direktiivi 89/398/EMÜ [5] kohaselt on ette nähtud imiku-või väikelapsetoiduks.
4. Lisas näidatud piirnormid osutavad kasutusjuhendite kohaselt valmistatud valmistoiduainetele.
Artikkel 3
1. Käesoleva direktiivi kohaldamine ei piira eridirektiive, millega lubatakse lisas loetletud lisaaineid kasutada muuks otstarbeks kui magustamiseks.
2. Käesoleva direktiivi kohaldamine ei piira toiduainete koostist ja kirjeldust reguleerivaid ühenduse sätteid.
Artikkel 4
Kui tekivad eriarvamused, kas magusaineid on lubatud käesolevas direktiivis ettenähtud tingimustel teatavas toiduaines kasutada, võidakse artiklis 7 ettenähtud korras otsustada selle toiduaine kuulumine mõnda lisa III veerus loetletud kategooriasse.
Artikkel 5
1. Lauamagusaine müüginimetus peab sisaldama mõistet "…põhinev lauamagusaine" ning tema koostisse kuuluva(te) magustava(te) aine(te) nimetuse(d).
2. Polüoole ja/või aspartaami sisaldava lauamagusaine märgistusel peavad olema järgmised hoiatused:
- polüoolid: "ülemäärane tarbimine võib tekitada kõhulahtisust",
- aspartaam: "sisaldab fenüülalaniini allikat".
Artikkel 6
Sätted, mis käsitlevad
- üksikasju, mis magusainete olemasolule osutamiseks peavad olema magusaineid sisaldavate toiduainete märgistusel,
- hoiatusi seoses teatavate magusainete olemasoluga toiduainetes,
võetakse vastu artiklis 7 ettenähtud korras enne artikli 9 lõike 1 esimeses taandes sätestatud tähtaja lõppu.
Artikkel 7
1. Kui tuleb järgida käesolevas artiklis ettenähtud korda, suunab eesistuja küsimuse kas oma algatusel või liikmesriigi esindaja taotluse korral alalisele toiduainekomiteele (edaspidi "komitee").
2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.
3. a) Kui kavandatavad meetmed on komitee arvamusega kooskõlas, võtab komisjon need vastu.
b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.
Kui nõukogu ei ole otsust teinud kolme kuu jooksul alates nõukogu poole pöördumisest, võtab komisjon ettepandud meetmed vastu.
Artikkel 8
1. Kolme aasta jooksul alates käesoleva direktiivi vastuvõtmisest kehtestavad liikmesriigid vastavalt direktiivi 89/107/EMÜ II lisa punkti 4 üldkriteeriumidele magusainete tarbimise kontrolli süsteemi.
Selle kontrollisüsteemi üksikasjad kooskõlastatakse artiklis 7 ettenähtud korras.
2. Komisjon esitab viie aasta jooksul alates käesoleva direktiivi vastuvõtmisest Euroopa Parlamendile ja nõukogule lõikes 1 nimetatud kontrollisüsteemi kaudu saadud teabel põhineva aruande magusaineturu muutuste, kasutusmäärade ning võimaliku kasutustingimuste piiramise edasise vajaduse kohta, kaasa arvatud ka tarbijale antavad asjakohased hoiatused, et nad ei ületaks aktsepteeritavat päevast kogust. Vajaduse korral lisatakse nimetatud aruandele ettepanekud käesoleva direktiivi muutmiseks.
Artikkel 9
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 31. detsembril 1995. Nende meetmetega:
- lubatakse hiljemalt 31. detsembril 1995 käesolevale direktiivile vastavate toodetega kauplemine ja nende kasutamine,
- keelatakse hiljemalt 30. juunil 1996 käesolevale direktiivile mittevastavate toodetega kauplemine ja nende kasutamine; enne nimetatud tähtaega turule viidud või märgistatud tooteid, mis ei vasta käesolevale direktiivile, võib siiski turustada kuni varude ammendumiseni.
Liikmesriigid teatavad sellest viivitamata komisjonile.
2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 10
Käesolev direktiiv jõustub Euroopa Ühenduste Teatajas avaldamise päeval.
Artikkel 11
Käesolev direktiiv on adresseeritud liikmesriikidele.
Brüssel, 30. juuni 1994

Labels: 0
3
17